Последње коришћење Ордена народног хероја било је након завршетка НАТО бомбардовања и рата на Косову 1999, када је тадашњи председник СРЈ Слободан Милошевић за подвиге бораца и старешина одликовао шест бригада Војске Југославије и једну бригаду МУП-а Србије. Тада је било и више предлога да се орденом одликује и председник Републике Слободан Милошевић, али то није учињено. Формирањем Државне заједнице Србије и Црне Горе, 2003. задржана су сва одликовања СРЈ, а међу њима и Орден народног хероја, али он више није додељиван. Након распада Србије и Црне Горе, 2006. "Закон о одликовањима СРЈ" стављен је ван снаге, а Орден народног хероја није уврштен у одликовања новонасталих држава.